hotchpotch/miracl-hf-unified huggingface dataset:
Jumoke George
Jùmọ̀kẹ́ George tí orúkọ àbísọ rẹ̀ n ṣe Ọlájùmọ̀kẹ́ Àmọ̀kẹ́ Ọlátúndé George jẹ́ òṣèrébìnrin àti olùgbéré-jáde ọmọ orílẹ̀-èdè Nàìjíríà. Ó ti wà nídi iṣẹ́ òṣèré fún ìgbà tí ó ti lé ní ogójì ọdún, tó sì ti kópa nínu ọ̀pọ̀lọpọ̀ àwọn eré Nollywood lédè Yorùbá àti Gẹ̀ẹ́sì.
Wọ́n bí Jùmọ̀kẹ́ George ní Ọjọ́ 18 Oṣù Kejì. Òṣìṣẹ́ ológun ni àwọn òbí rẹ̀. Àwọn ilé-ìwé tí ó lọ ní Command Children School tí ó wà ní Yaba ní ìlú Èkó; Army Children School Kánò; Anglican Grammar School, Oríta mẹ́fà, Ìbàdàn àti Government Technical Colllege, Òṣogbo. Àwọn òbí rẹ̀ pínyà nígbà tí ó sì wà lọ́mọdé.
Jùmọ̀kẹ́ George bẹ̀rẹ̀ iṣẹ́ òṣèré nígbà tí ó wà lọ́mọ ọdún mẹ́jọ. Nígbà náà, ó kópa nínu eré orí ìpele kan tí ilé-iṣẹ́ ìkànnì National Television Authority (NTA) gbé kalẹ̀ ní ìlú ìbàdàn. Ó forúkọsílẹ̀ nínu ẹgbẹ́ òṣèré NTA ti ìlú ìbàdàn. Ó wọ agbo òṣèré Nollywood nípasẹ̀ Comrade Victor Ashaolu, ẹni tí ó ṣiṣẹ́ lábẹ rẹ̀ fún bi ọdún mọ́kànlá. Ní àwọn ìgba kan, Jùmọ̀kẹ́ kọ̀ láti rí àwọn ipa eré. Láàrin àwọn àsìkò náà ni ó darapọ̀ mọ́ ẹgbẹ́ Freelance and Independent Broadcasters Association of Nigeria.(FIBAN) Níbẹ̀ ló ti wá n ṣiṣẹ́ gẹ́gẹ́ bi atọ́kùn ètò tí ó sì n ṣe atọ́kùn àwọn ètò tí ó lé ní mẹ́rin. City People Movie Matriarch Recognition Award 2018
Henrietta Kosoko
Henrietta Kòsọ́kọ́ jẹ́ òṣèré Nollywood. Ó di ìlúmọ̀ọ́ká ní ọdún 1995 lẹ́hìn tí ó kópa nínu àwon fíìmù Nollywood bíi "Ọnọmẹ́" àti Ọ"mọladé" . Òun ni ìyàwó gbajúgbajà òṣèré Jídé Kòsọ́kọ́.
Ini Ikpe
Ini Ikpe jẹ́ òṣèrébìnrin ọmọ orílẹ̀-èdè Nàìjíríà. Ó bẹ̀rẹ̀ iṣẹ́ fíìmù rẹ̀ ní ọdún 2003, ó sì ti kópa nínu àwọn fíìmù tó lé ní ọgọ́rùn-ún láti ìgbà náà. Ní ọdún 2012, ó gba àmì-ẹ̀yẹ amúgbálẹ́gbẹ̀ẹ́ òṣèré tí ó dára jùlọ fún ti ipa rẹ̀ nínu eré tí àkọ́lé rẹ̀ jẹ́ "Kokomma". Eré "Kokomma" náà tún ní àwọn ìyẹ́sí mẹ́ta ọ̀tọ̀ọ̀tọ̀ níbi ayẹyẹ 9th Africa Movie Academy Awards.
Ini Ikpe jẹ́ ẹ̀yà Ibibio láti Ìpínlẹ̀ Akwa Íbọm, Nàìjíríà. Olùkọ́ ilé-ìwé ni ìyá rẹ̀, bàbá rẹ̀ sì jẹ́ alàgbà ilé ìjọsìn kan. Òun ni àbílé kẹẹ̀rin nínu àwọn ọmọ mẹ́fa ti òbí rẹ̀. Ó lọ sí Cornelius Connely College tí ó wà ní ìlú Calabar fún ètò ẹ̀kọ̀ girama rẹ̀. Ó jẹ́ ọ̀rẹ́ pẹ̀lú Ini Ẹdó, lẹ́ni tí wọ́n dì jọ lọ sí ilé-ìwé kan náà. Ó wọ agbo eré ìdárayá nípasẹ̀ Ini Ẹdó àti Emem Isong tí wọ́n ṣe ọ̀rẹ́ rẹ̀.
Ó bẹ̀rẹ̀ iṣẹ́ òṣèré rẹ̀ ní ọdún 2004 pẹ̀lú kíkópa nínu eré tí àkọ́lé rẹ̀ jẹ́ "Yahoo Millionaire."
Aarun ajakalẹ-arun COVID-19 ni Ilu New York
Ìdá Aarun ajakalẹ-arun COVID-19 ni Ilu New York
Ọran akọkọ ti o jọmọ ajakaye-arun COVID-19 ni a fidi rẹ mulẹ ni Ilu New York ni Oṣu Karun ọdun 2020 nipasẹ obinrin kan ti o ṣẹṣẹ rin irin ajo lọ si Ilu New York lati Iran, orilẹ-ede kan ti o ti ni ipa pupọ nipasẹ ajakaye-arun na ni akoko naa. O fere to oṣu kan lẹhinna, agbegbe nla ni agbegbe ti o buruju julọ ni orilẹ-ede naa. Ni Oṣu Kẹrin, ilu naa ti ni awọn ọran coronavirus ti o ni idaniloju diẹ sii ju China, UK, tabi Iran, ati nipasẹ Oṣu Karun, ni awọn ọran diẹ sii ju orilẹ-ede miiran lọ yatọ si Amẹrika.
Ni Oṣu Kẹta Ọjọ 20, ọfiisi gomina ti pese aṣẹ alaṣẹ ti o pa awọn iṣowo ti ko ṣe pataki. Eto irinna gbogbogbo ti ilu wa ni sisi ṣugbọn ikojọpọ eniyan ti o ni iriri nitori iṣẹ gbigbe ọna dinku ati alekun awọn eniyan aini ile ti n wa ibi aabo lori ọkọ oju-irin ọkọ oju irin.
Ni Oṣu Kẹrin, awọn ọgọọgọrun ẹgbẹrun ti New Yorkers ko ṣiṣẹ pẹlu awọn owo-ori owo-ori ti o sọnu ti a pinnu lati ṣiṣe si awọn ọkẹ àìmọye. Awọn iṣẹ owo-ori kekere ni soobu, gbigbe ati awọn ẹka ounjẹ jẹ pataki kan. Isubu ninu owo-ori, owo-ori tita ati awọn owo-owo irin-ajo pẹlu owo-ori owo-ori hotẹẹli le jẹ ilu naa to $ 10 bilionu. Mayor Bill de Blasio ti sọ pe eto alainiṣẹ ti ilu ṣubu lulẹ ni igbega ni awọn ẹtọ ati pe yoo nilo iranlọwọ apapo lati ṣetọju awọn iṣẹ ipilẹ.
Ajakaye ti n lọ lọwọ jẹ ajalu apaniyan julọ nipasẹ iye iku ni itan Ilu New York.
Nneka Isaac Moses
Nneka Isaac Moses jẹ́ atọ́kùn ètò orí tẹlifíṣọ̀nù ọmọ orílẹ̀-èdè Nàìjíríà. Ó tún ṣiṣẹ́ gẹ́gẹ́ bi aṣàpẹẹrẹ ẹ̀ṣọ́ aṣọ. Òun ni alájọdásílẹ̀ àti alákòso ètò àṣà kan tí àkọ́lé rẹ̀ jẹ́ Goge Africa. .
Nneka lọ sí Yunifásítì ìlú Èkó láti ọdún 1987 sí 1990 níbi tí ó ti gba oyè-ẹ̀kọ́ nínu ìmọ̀ Èdè Gẹ̀ẹ́sì àti Lítíréṣọ̀. Ó dá ilé-ìtajà Akenn. G Limited sílẹ̀ ní agbègbè Sùúrùlérè ní ìlú Èkó láti máa pèsè àwọn aṣọ fún ṣíṣe eré sinimá, àti fún àwọn ìpolówó ọjà lóri amóhù-máwòran.
Nneka àti ọkọ rẹ̀ Isaac dìjọ dá ètò Goge Africa sílẹ̀ ní ọdún 1999, ọdún mẹ́ta lẹ́hìn ìgbeyàwó wọn. Ètò náà kọ́kọ́ jẹ́ gbígbé sáfẹ́fẹ́ ní Ọjọ́ Kínní Oṣù Kẹẹ̀wá tí n ṣe ọjọ́ ayẹyẹ òmìnira orílẹ̀-èdè Nàìjíríà. Àwọn ènìyàn tí wọ́n wo ètò náà lọ́jọ́ náà léní ogójì míllíọ̀nù, èyítí ó jẹ́ gbígbé sáfẹ́fẹ́ lóri àwọn ìkànnì tẹlifíṣọ̀nù bí mẹ́ẹ̀dógún. Ikọ̀ Goge Africa náà ti tẹ ọ̀pọ̀lọpọ̀ orílẹ̀-èdè ní ilẹ̀ Áfríkà.
Nneka ṣe ìgbeyàwó pẹ̀lú Isaac ní ọdún 1996. Ó bí ọmọkùnrin rẹ̀ tí orúkọ rẹ̀ ń ṣe Kamamra lẹ́hìn ọdún mẹ́tàlá tí wọ́n ti ṣe ìgbeyàwó. Ó gba àmì-ẹ̀yẹ aṣojú àlááfíà ni ọdun 2011.
Anne Njemanze
Anne Njemanze, jẹ́ òṣèrébìnrin ọmọ orílẹ̀-èdè Nàìjíríà. Ó gbajúmọ̀ jùlọ fún àwọn ipa rẹ̀ nínu àwọn eré bíi "Domitila," "Tinsel," "Ìrètí" àti "Colourless."
Ó ṣe ìgbeyàwó pẹ̀lú òṣèré Nollywood Segun Arinze, ṣùgbọ́n àwọn méjèjì ti pínyà. Wọ́n bí ọmọbìnrin kan tí orúkọ rẹ̀ n ṣe Renny Morẹ́nikẹ́.
Ní Oṣù Kọkànlá Ọdún 2013, ó tún ṣe ìgbeyàwó pẹ̀lú Silver Ojieson, ṣùgbọ́n ìgbeyàwọ́ náà kò tún ju oṣù mẹ́jọ lọ tí wọ́n fi kọrawọnsílẹ̀.
Ní ọdún 1995, ó bẹ̀rẹ̀ iṣẹ́ òṣèré rẹ̀ pẹ̀lú kíkópa nínu fíìmù tí àkọ́lé rẹ̀ jẹ́ "Rattle Snake". Lẹ́hìn náà ló di ìlúmọ̀ọ́ká pẹ̀lú kíkópa rẹ̀ nínu eré tẹlifíṣọ̀nù "Domitilla" àti "Domitilla II". Lẹ́hìn náà, Ó tún kópa nínu fíìmù tí àkọ́lé rẹ̀ jẹ́ "True Confession" ní àjọṣepọ̀ pẹ̀lú Liz Benson.
Ní ọdún 2012, ó kó ipa ti "Inspector Sankey" nínu eré M-Net aláṣeyọrí kan tí àkọ́lé rẹ̀ jẹ́ "Tinsel" .
Frances Okeke
Frances Chinwendu Theodora Okeke jẹ́ òṣèrébìnrin, ònkọ̀tàn, àti olùgbéré-jáde ọmọ orílẹ̀-èdè Nàìjíríà. Ó bẹ̀rẹ̀ iṣẹ́ òṣèré rẹ̀ ní ọdún 2011, ó sì ti ṣe bẹ́ẹ̀ kópa nínu àwọn fíìmù bíi "B for Boy", "Nduka", "Idemuza", àti "Jenifa's Diary". Òun ní ó kọ ìtàn "Quagmire", "Unbroken", "Story Story", àti "Hellcat" . Ó tí jáwé olúborí ní ẹ̀mejì ọ̀tọ̀ọ̀tọ̀ níbi ìdíje Homevida Screenwriting Competition.
Ó jẹ́ elédè púpọ̀ tó sì n sọ èdè Gẹ̀ẹ́sì, Ígbò, píjìnì ti Nàìjíríà, èdè Faransé, Jẹ́mánì, àti èdè Túrkì.
Wọ́n bí Frances Chinwendu Theodora Okeke ní agbègbè Uruakpan, Ìpínlẹ̀ Cross River, ṣùgbọ́n ó jẹ́ ọmọ bíbí Ìpínlẹ̀ Ímò. Ó dàgbà ní ìlú Èkó.
Ó lọ́ sí ilé-ìwé Marist Comprehensive Academy ní Ìpínlẹ̀ Ábíá fún àwọn ètò-ẹ̀kọ́ alákọ̀ọ́bẹ̀rẹ̀ rẹ̀. Ní ọdún 2006, ó lọ sí FlorinTech Computer Institute níbi tí ó ti gba oyè nínu ìmọ̀ Systems Engineering. Ní ọdún 2011, ó tún gba oyè nínu ìmọ̀ èdè Faransé láti ilé-ẹ̀kọ́ gíga Yunifásítì ìlú Benin. Ní ọdún 2012, ó tún lọ sí ilé-ẹ̀kọ́ "Centre for Excellence in Film and Media Studies" lábẹ́ àmójútó Amaka Igwe níbi tí ó tún ti gba oyè nínu kíkọ ìtàn-eré. Ní ọdún 2017 bákan náà, ó tún lọ sí ilé-ẹ̀kọ́ gíga Pan-Atlantic University níbi tí ó ti gba oyè míràn nínu ìmọ̀ ìtàn-eré kíkọ
Ó n kẹ́kọ̀ọ́ lọ́wọ́lọ́wọ́ fún oyè gíga nínu ìmọ̀ ìsàkóso òwò ní ilé-ẹ̀kọ́ gíga Eastern Mediterranean University tí ó wà ní orílẹ̀-èdè Cyprus .
Ó tún ti kópa níbi ìdánilẹ́kọ̀ọ́ kan lábẹ́ àmójútó Nick Monu, bẹ́ẹ̀ ló sì tún ti kọ́ ẹ̀kọ́ ìtàn-eré kíkọ lábẹ Dapo Oshiyemi tí ó n ṣiṣẹ́ ní ilé-iṣẹ́ fíìmù Talking Drum Entertainment (UK)
Steph-Nora Okere
Steph-Nora Okere jẹ́ òṣèrébìnrin àti ònkọ̀tàn eré ọmọ orílẹ̀-èdè Nàìjíríà. Ó gba àmì-ẹ̀yẹ "Special Recognition Award" níbi ayẹyẹ City People Entertainment Awards ní ọdún 2016. Ní ọdún 2015 Okere jẹ igbákejì Ààrẹ ẹgbẹ́ Script Writers Guild of Nigeria (SWGN).
̀Wọ́n bí Okere ní ìlú Owerri, èyítí ó jẹ́ olú-ìlú Ìpínlẹ̀ Ímò ní gúúsù ìla-òòrùn Nàìjíríà. Nígbà tí ó wà lọ́mọdé, ó kó lọ sí ìlú Èkó níbi tí ó ti ní ètò-ẹ̀kọ́ alákọ̀ọ́bẹ̀rẹ̀ rè láti ilé-ìwé "St Paul Primary School" tí ó wà ní Ebute Metta. Okere padà sí ìpínlẹ̀ abínibí rẹ̀ níbi tí ó ti ní ètò-ẹ̀kọ́ girama rẹ̀ láti ilé-ìwé "Akwakuma Secondary School". Ó gba oyè-ẹ̀kọ́ nínu ìmọ̀ eré ìtàgé láti Yunifásítì Ọbáfẹ́mi Awólọ́wọ̀ tí ó wà ní Ilé-Ifẹ̀.
Ṣááju kí Okere tó kópa nínu fíìmù Nollywood ní ọdún 1994 nígbà tí ó wà lọ́mọ ọdún mọ́kànlélógún, ó maá n ṣe eré orí ìpele.
Okere gba àmì-ẹ̀yẹ "Special Recognition Award" níbi ayẹyẹ City People Entertainment Awards ti ọdún 2016.
Okere ti sọ ní gbangba pẹ́ òun fẹ́ràn ọkùnrin akẹgbẹ́ rẹ̀ kan tí orúkọ rẹ̀ n ṣe Jim Iyke.
Paschaline Alex Okoli
Paschaline Alex Okoli jẹ́ òṣèrébìnrin ọmọ orílẹ̀-èdè Nàìjíríà tí ó gbajúmọ̀ fún ipa rẹ̀ gẹ́gẹ́ Cordelia nínu eré aláwàdà kan tí àkọ́lé rẹ̀ jẹ́ "Jenifa's Diary" .
Paschaline wá láti agbègbè ìjọba ìbílẹ̀ Orumba south local government ní Ìpínlẹ̀ Anámbra. Ó gba oyè-ẹ̀kọ́ nínu ìmọ̀ èdè Faransé láti ilé-ẹ̀kọ́ gíga Yunifásítì Ìpínlẹ̀ Ímò.
Ó bẹ̀rẹ̀ iṣẹ́ òṣèré rẹ̀ ní ọdún 2010 pẹ̀lú kíkópa nínu fíìmù tí àkọ́lé rẹ̀ jẹ́ "Definition Of Love." Ṣùgbọ́n ó di ìlúmọ̀ọ́ká nígbà tí ó kópa gẹ́gẹ́ bi Cordelia nínu eré aláwàdà kan tí àkọ́lé rẹ̀ jẹ́ "Jenifa's Diary," èyí tí ó ṣe pẹ̀lú Fúnkẹ́ Akíndélé.
Wọ́n yaan Paschaline fún àmì-ẹ̀yẹ City People Movie Award kan ní ẹ̀ka ti ojú tuntun òṣèré tí ó dára jùlọ nínu ọdún (eré èdè Gẹ̀ẹ́sì).
Paschaline ti sọ nígbà kan rí pé òun le kó ipa oníhòhò tí wọ́n bá le san owó tí ó tówó fún òun. Paschaline maá n gbé àwọn fọ́tò ara rẹ̀ tí kò fẹ́ẹ̀ bójúmu sí orí ayélujára ní gbogbo ìgbà.
Abọ́lájí Ọmọ́táyọ̀
Abọ́lájí Ọmọ́táyọ̀ Olúwaṣeun tí a bí ní ọjọ́ Kejìlá oṣù Kẹfà ọdún 1988 jẹ́ asáré orí ọ̀dàn ọmọ orílẹ̀-èdè Nàìjíríà tí ó ti jáwé olúborí gba àwọn amì-ẹ̀yẹ iríṣríṣi níbi ìdíje eré sísá orí ọ̀dàn fún orílẹ̀-èdè Nàìjíríà . Ó ti gba amì-ẹ̀yẹ Wúrà fún ìdíje 4 x 100 nínú ìdíje 2015 African Junior Athletics Championships .
Ó ti kópa nínú ìdíje ti àwọn ọ̀jẹ̀ wẹ́wẹ́ ní ilẹ̀ Nàìjíríà tí ọjọ́ orí wọn kò ju ọdún méjìdínlógún lọ tí ó 2014 wáyé ní ọdún (U18), tí ó sì gba ipò kẹta gba àmì-ẹ̀yẹ "Bàbà" nínú ìdíje 100 (meters), ní dédé àsìkò 12.57, tí Aniekeme Alphonsus àti Favor Ekezie sì ṣíwájú rẹ̀. Ó tún kópa nínú ìdíje 2014 World Junior Championships in Athletics 2015 Commonwealth Youth Games , tí ó sì gba amì-ẹ̀yẹ Bàbà bákan náà nínú eré 4×100 (metres relay).
Adam A Zango
Adam A Zango tí wọ́n tún mọ̀ sí "Gwaska", jẹ́ òṣèré,olùgbéré-jáde, adarí eré, olùkọ̀tàn, olórin ọmọ ẹ̀yà Hausa ọmọ orílẹ̀-èdè Nàìjíríà. Òun ni wọ́n gbà wípé ó jẹ́ ẹni tó lààmì-laaka jùlọ ní agb Kannywood. Ní ọdún 2019, ó júwe ara rẹ̀ gègẹ́ bí ẹni tí ó nípa jùlọ ní ilẹ̀ Hausa. Púpọ̀ nínú àwọn adarí eré ní agba Kannyeood ni wọ́n ń gbóríyìn fún látàrí bí ó ṣe lè kópa dáradára ní inú ipa èyíkéyí tí wọ́n bá fún wípé kí ó ṣe. Adamu Zsngo ti gba ọ̀pọ̀lọpọ̀ àmì-ẹ̀yẹ gẹ́gẹ́ bí ti Ali Nuhu náà ní agbo àwọn òṣèré Kannywood.
Wọ́n bí Adam Abdullahi Zango ní inú oṣù Kẹwàá ọdún 1985, ní Agbègbè ìjọba ìbílẹ̀ Zango ní Ìpínlẹ̀ Kádúná. Babá rẹ̀ ni Mallam Abdullahi Adam. Zango kò lọ sí ilé-ẹ̀kọ́ gíga kankan, amọ́ ó lérò wípé ìkẹ́kọ̀ọ́ ju kí a kó ìwé-ẹ̀rí aọ́wọ́ lọ, amọ́ ó lọ sí ilé-ẹ̀kọ́ alákọ̀ọ́bẹ̀rẹ̀ ní àárín ọdún 1989–1995, tí ó sì lọ sí ilé-ẹ̀kọ́ gurama ní àárí ọdún 1996–2001.
Adam Zango ti bẹ̀rẹ̀ sí ń kọrín nígbà tí ó ti wà ní ilé-ẹ̀kọ́ girama . Òun náà ló ma ń ṣojú ilé-ẹ̀kọ́ rẹ̀ ní inú ìdíje eré ati orin ní abẹ́ ìjọba ìbílẹ̀ rẹ̀. Zango dara pọ̀ mọ́ Kanywood ní ọdún 2001gẹ́gẹ́ akọrin, amọ́ tí ó lo ànfaní yí láti bẹ̀rẹ̀ sí ń kópa nínú àeọn eré orí-ìtàgé gbogbo. Ó ti kópa nínú eré tí ó ti tó ọgọ́rùn ún ṣáájú kí ó tó di àgbà ọ̀jẹ̀ òṣèré ní orílẹ̀-èdè Nàìjíríà. Ó ti gba amì-ẹ̀yẹ Africa Movie Award in London, ní ìlú UK.
Wọ́n fi Adam A. Zango sí ọgbà ẹ̀wọ̀n fún bí ó ṣe lu òfin ìkànìàn ní ti ọdún 2007 látàrí orin rẹ̀ tí ó gbé jáde lórí ètò ìkànìyàn tí àkòrí rẹ̀ ń jẹ́ " Bahaushiya".
Ní inú oṣù Kẹwàá ọdún 2019, Adam fún àwọn ọmọ aláìníyá ní iye tí ó tó 47 million láti lè jẹ́ kí wọ́n tẹ̀ siwájú nínú ẹ̀kọ́ wọn.
Memry Savanhu
Memry Savanhu (tí a tún le kọ bíi Memory Savanhu ) jẹ́ òṣèré Nollywood ọmọ bíbí orílẹ̀-èdè Sìmbábúè, olùgbéré-jáde, àti olùṣòwò tí ó n gbé ní ìlú Èkó, orílẹ̀-èdè Nàìjíríà, lẹ́hìn tí ó kó kúrò ní ìlú Lọ́ndọ̀nù. Ó ṣe àkọ́kọ́ ipa fíìmù rẹ̀ nínu eré tí àkọ́lé rẹ̀ jẹ́ "Distance Between" ní ọdún 2008. Ó ti wá ṣe bẹ́ẹ̀ kópa nínu ọ̀pọ̀lọpọ̀ àwọn fíìmù Nollywood láti ìgbà náà tó fi mọ́ "One Fine Day", "On Bended Knees" àti "'76". Òun ni olùdásílẹ̀ ilé-iṣẹ́ agbéréjáde kan tí orúkọ rẹ̀ jẹ́ Memkay Productions.
A gbọ́ wípé orílẹ̀-èdè Sìmbábúè ni wọ́n bí Savanhu sí, ó sì sọ di mímọ̀ pé ẹ̀yà Zezuru ni òún jẹ́. Ó kọ́ ẹ̀kọ́ ìmọ̀ eré ṣíṣe ní ìlú Lọ́ndọ̀nù àti ìmọ̀ fíìmù ní ilé-ẹ̀kọ́ gíga New York Film Academy tí ó wà ní Abu Dhabi, UAE.
Savanhu ṣe àgbéjáde àkọ́kọ́ fíìmù rẹ̀ tí àkọ́lé rẹ̀ n ṣe "Distance Between" ní ọdún 2008. Olùdarí eré náà ni Izu Ojukwu tí àwọn olùkópa síì pẹ̀lú Rita Dominic, Mercy Johnson, Kalu Ikeagwu àti Yemi Blaq. Lára àwọn eré rẹ̀ míran tí ó gbé jáde ni "One Fine Day", "Cougars Reloaded", "Catwalq" àti "On Bended Knees". Ní ọdún 2016, ó kópa gẹ́gẹ́ bi "Eunice" nínu eré Izu Ojukwu kan tító dá lóri ìtàn ogun tí àkọ́lé rẹ̀ jẹ́ "'76". Àwọn olùjọkópa rẹ̀ tún pẹ̀lú Rita Dominic, Ramsey Nouah, Chidi Mokeme, Ibinabo Fiberesima àti Daniel K. Daniel. Fíìmù náà jáde ní 3 Oṣù Kọkànlá, Ọdún 2016.
Ní ọdún 2014, wọ́n yàán fún àmì-ẹ̀yẹ "Best Actor UK Female" níbi ayẹyẹ Zulu African Academy Awards (ZAFAA), tí ó wáyé ní Ìlú Lọ́ndọ̀nù fún ipa rẹ̀ nínu fíìmù "Maria's Vision".
Ní ọdún 2015, wọ́n tún yàán fún àmì-ẹ̀yẹ Sìmbábúè International Women Awards (ZIWA) tí ó wáyé ní ìlúBirmingham tí ó wà ní UK ní Oṣù Kẹẹ̀wá ọdún náà, gẹ́gẹ́bí ìwé ìròyìn "The Herald" ti Sìmbábúè ti ṣe gbe síta.
Ìwé ìròyìn "Pulse Nigeria" jẹ́ kó di mímọ̀ wípé Savanhu ti kọ ọkọ rẹ̀ sílẹ̀, ó sì ti ní àwọn ọmọ méjì.
Ugonna Umerou
Ugonna Umerou jẹ́ òṣèrébìnrin àti aṣàpẹẹrẹ ohun-ẹ̀ṣọ̀ ọmọ orílẹ̀-èdè Nàìjíríà. Òun ni ó ni ilé-ìtajà aṣo tí orúkọ rẹ̀ jẹ́ "House of Nwaocha".
Regina Askia-Williams
Regina Askia-Williams (tí àbísọ rẹ̀ n ṣe Imaobong Regina Askia Usoro) jẹ́ ọmọ bíbí orílẹ̀-èdè Nàìjíríà tí ó n gbé ní Amẹ́ríkà. Ó jẹ́ òṣìṣẹ́ ìlera, ajìjàgbara fún ètò-ẹ̀kọ́, ònkọ̀tàn, àti sọ̀rọ̀sọ̀rọ̀ tí ó di ìlúmọ̀ọ́ká gẹ́gẹ́ bi òṣèré àti afẹwàṣiṣẹ́.
Ní ọdún 1988, wọ́n dé Askia-Williams ládé "Miss Unilag," gẹ́gẹ́ bi ọmọbìnrin tí ó rẹwà jùlọ ní ilẹ́-ẹ̀kọ́ gíga Yunifásítì ìlú Èkó. Ní ọdún 1988 kan náà, ó díje nínu ìdíje ẹwà MBGN tí ó sì ṣe ipò kejì. Ní ọdún 1990, Askia-Williams tún ṣojú orílẹ̀-èdè Nàìjíríà níbi ìdíje ẹwà Miss Charm International tí ó wáyé ní ìlúLeningrad, orílẹ̀-èdè Rọ́síà tó sì tún ṣe ipò kejì. Òun ni ẹni àkọ́kọ́ tí yóó ṣojú orílẹ̀-èdè Nàìjíríà níbi ìdíje Miss International, èyí tí ó wáyé ní orílẹ̀-èdè Japan
Lẹ́hìn tí ó di gbajúmọ̀ ní Nàìjíríà gẹ́gẹ́ bi olùdíje ẹwà, Askia-Williams bẹ̀rẹ̀ sí ní ṣe iṣẹ́ afẹwàṣiṣẹ́. Gẹ́gẹ́ bi afẹwàṣiṣẹ́, ó ti ṣe ọ̀pọ̀lọpọ̀ àwọn ìpolówó ọjà lóri tẹlifíṣọ̀nù àti ìwé-ìròyìn fún àwọn ilé-iṣé àti ilé-ìtajà bíi "Kessingsheen", "Collectibles" àti Visine. Ní ọdún 2007 òun àti ọmọ rẹ̀ Stephanie Hornecker dìjọ ṣe ìpolówó fún ilé-iṣẹ́ 2000-N-Six. Ní ọdún 2005 ó ṣètò ìfihàn kan ní ìlú New York, léte láti la àwọn ènìyàn lọ́yẹ̀ nípa àwọn ìṣòro tí ó dojú kọ àwọn ohun-èlò amáyédẹrùn ní Nàìjíríà. Ní ọdún 2006 bákan náà, ó tún ṣe ìfihàn míràn ní agbègbè Lehman College, ìlú New York láti ṣàfihàn iṣé àwọn aṣàpẹẹrẹ ilẹ̀ Áfríkà àti ti ilé-iṣẹ́ tirẹ̀ náà tí ó pè ní "Regine Fashions".
Askia-Williams kópa nínu eré tẹlifíṣọ̀nù tí àkọ́lé rẹ̀ jẹ́ "Fortunes" ní ọdún 1993 gẹ́gẹ́ bi Tokunbo Johnson. Eré náà ṣokùn fa ọ̀pọ̀lọpọ̀ àwọn ipa tí ó padà kó nínu àwọn fíìmù Nollywood . Ó ti gba ọríṣiríṣi àwọn àmì-ẹ̀yẹ fún àwọn iṣẹ́ takuntakun rẹ̀ tó fi mọ́ àmì-ẹ̀yẹ ti Afro Hollywood London ní ọdún 2000, gẹ́gẹ́ bi òṣèrébìnrin tí ó dára jùlọ ní Nàìjíríà.
Askia-Williams ti kópa nínu àwọn fíìmù wọ̀nyí.
Tèmítọ́pẹ́ Ṣólàjà
Tsèmítọ́pẹ́ Ṣólàjà tí gbogbo ènìyàn mọ̀ sí '"Star Girl" jẹ́ òṣèrébìnrin, olùgbéré-jáde, ònkọ̀tàn ,oníṣòwò ọmọ orílẹ̀-èdè Nàìjíríà .
Wọ́n bí Tọ́pẹ́ ní ìlú Ṣàgámù ní Ìpínlẹ̀ Ògun. Òun ni àkọ́bí àwọn òbí rẹ̀, amọ́ ìyá rẹ̀ ni ó tọ dàgbà látàrí ìpínyà tí ó dé bá ìgbéyàwó àeọn òbí rẹ̀.
Tọ́pẹ́ lọ sí ilé-ẹ̀kọ́ alákọ̀ọ́bẹ̀rẹ̀ "Obani" tí ó wà ní ìlú Ṣàgámù ní Ìpínlẹ̀ Ògùn. Ó lọ sí ilé-ẹ̀kọ́ girama ti Ìkẹ́nẹ́ Rẹ́mọ ní ìpínlẹ̀ Ògùn, níbi tí ó ti gba ìwé ẹ̀rí ìwé mẹ́wàá.  Ní ọdún 20017, ó wọlé sí ilé-ẹ̀kọ́ Fásitì Tai Ṣólàrí láti kọ́ nípa ìmọ̀ Mass Communication.
Tọ́pẹ́ bẹ̀rẹ̀ iṣẹ́ eré ṣiṣẹ́ ní ọdún 2007, nígba tí ó kópa nínú eré "Bámitálẹ́", eré tí Afeez Ẹniọlá gbé jáde. Afeez ń ya apá kan eré yí ní inú ilé-ẹ̀kọ́ Fásitì Tai Ṣólárín tí ó sì bèèrè lọ́wọ́ àwọn olùwòran bí ẹnikẹ́ni bá nífẹ́ sí láti kópa gẹ́gẹ́ bí "Arugbá" kejì. Ẹniọlá ati ọ̀rẹ́ rẹ̀ Ọ̀gbẹ́ni Ẹjalónibú pẹ̀lú gbajú-gbajà òṣèré Adébáyọ̀ Tìjání ni wọ́n ṣe àyẹ̀wò fun tí ó sì yege.  Lẹ́yìn tí Tọ́pẹ́ bá wọn kópa níní eré yí gblẹ́gẹ́ bí "Arugbá" tán, ó padà lọ bá Afeez Ẹniọlá láti daraọ̀ mọ́ ẹgbẹ́ òṣèré rẹ̀ lẹ́yìn ọ̀sẹ̀ méjì. Ó tẹ̀ siwájú láti máa ṣeré orí-ìtàgé Yorùbá títí ó fi jáde ilé-ẹ̀kọ́ rẹ̀, àmọ́ èyí ṣe àkóbá fún ètò-ẹ̀kọ́ rẹ̀ tí ó sì jẹ́ kí ọdún jan ó tún orí ọdún tí ó yẹ kí ó jáde ẹ̀kọ́ rẹ̀. Ó ti kópa nínú eré tí ó ti tó  Inú eré Yorùbá nìkan ni ó ti ma ń kópa, amọ́ o kópa nínú eré gẹ̀ẹ́sì lẹ́ẹ̀kan, eré tí àkòrí rẹ̀ ń jẹ́ "The Antuque". Eré tí D.J Tee kọ tí Darasen Richards sì gbé jáde. Tọ́pẹ́ náà kọ eré tìrẹ tí ó pè ní "Arugbá" tí gbajúmọ̀ òṣèré Antar Láníyan darí rẹ̀ ní ọdún 2015. Ó tún gbé eré "Ashabi Akata" jáde ní ọdún 2017, eré tí Ibrahim Yẹ̀kínì darí rẹ̀. Eré yí ni Azeezat Ṣórónmú kọ, tí àwọn òṣèré bí Bímbọ́ Ọ̀ṣìn Níyì Jhonson ati Jumoke George ti kópa Ṣólàjà gẹ́hẹ́ bí oníṣòwò ni ó ni ilé-ìtajà aṣọ "Star Girl Luxury Store".
Eku Edewor
Georgina Chloe Eku Edewor-Thorley, tí a mọ̀ sí Eku Edewor (ọjọ́ìbí: 18 Oṣù Kejìlá, Ọdún 1986), jẹ́ òṣèrébìnrin, atọ́kùn ètò tẹlifíṣọ̀nù àti afẹwàṣiṣẹ́ ọmọ orílẹ̀-èdè Nàìjíríà àti Ilẹ̀gẹ̀ẹ́sì. Ó gbajúmọ̀ fún iṣẹ́ rẹ̀ gẹ́gẹ́ bi atọ́kùn ètò tẹlifíṣọ̀nù kan táa pè ní "53 Extra", èyí tí ó maá n jẹ́ gbígbé sáfẹ́fẹ́ lóri ìkànnì Africa Magic .
Wọ́n bí Edewor àti ìkejì rẹ̀ Kessiana ní Ilé-ìwòsàn Portland ní Ìlú Lọ́ndọ̀nù. Ìyá rẹ̀ tí n ṣe Juliana Edewor jẹ́ ọmọ bíbí Ìpínlẹ̀ Dẹ́ltà. Bàbá rẹ̀ náà tí orúkọ rẹ̀ n ṣe Hugh Thorley, jẹ́ ará Ilẹ̀gẹ̀ẹ́sí. Àwọn òbí Edewor kọrawọn sílẹ̀ nígbàtí ó wà lọ́mọdé, àwọn méjèjì sì tún ìgbeyàwó ṣe pẹ̀lú ẹlòmíràn. Ọkọ tí ìyá rẹ̀ padà fẹ́ ti di olóògbé.
Edewor dàgbà ní Nàìjíríà àti Ilẹ̀gẹ̀ẹ́sì. Ó gbé ní ìlú Èkó títí ó fi pé ọmọ ọdún mẹ́tàlá, níbi tí ó ti ní ètò-ẹ̀kọ́ alákọ̀ọ́bẹ̀rẹ̀ rẹ̀ láti ilé-ìwé St. Saviour's School àti ilé-ìwé Grange School. Lẹ́hìn náà Edewor padà sí Ilẹ̀gẹ̀ẹ́sì, níbi tí ó ti lọ sí ilé-ìwé "Benenden School for Girls".
Edewor gba oyè-ẹ̀kọ́ ní ọdún 2008 nínu ìmọ̀ èdè Gẹ̀ẹ́sì àti eré ìtàgé láti Warwick University tó wà ní ìlú Coventry. Lẹ́hìn náà, ó kẹ́kọ̀ọ́ eré fíìmù ṣíṣe fún oṣù mẹ́ta ní ilé-ẹ̀kọ́ gíga "New York Film Academy" ní ọdún 2009.
Edward kọ́kọ́ ṣàfihàn nínu tẹlifíṣọ̀nù ní ọdún 2006 nígbà tí ó fi díje níbi "Britain’s Next Top Model". Ó kópa nínu àwọn sinimá àgbéléwò ní àkókó ìgbà tí ó n kàwé lọ́wọ́.Ó kópa nínu fíìmù ọdún 2010 kan tí àkọ́lé rẹ̀ jẹ́ "Sex & Drugs & Rock & Roll".
Vitalina Varela (Òṣèrébìnrin)
Vitalina Varela (tí wọ́n bí ní ọdún 1966) jẹ́ òṣèrébìnrin ọmọ orílẹ̀-èdè Cape Verde.
Wọ́n bí Varela ní orílẹ̀-èdè Cape Verde. Ó ṣe ìgbeyàwó pẹ̀lú Joaquin Varela ní àwọn ọdún 1980, wọ́n sì ti ní àwọn ọmọ méjì. Ọkọ rẹ̀ Joaquin di olóògbé ní ọdún 2013. Varela kó àkọ́kọ́ ipa fíìmù rẹ̀ ní ọdún 2014 nínu eré kan tí Pedro Costa ṣe tí àkọ́lé rẹ̀ jẹ́ "Horse Money". Varẹla kíì ṣe iṣẹ́ òṣèré tẹ́lè bẹ́è sì ni kò kọ́ṣẹ́ eré ṣíṣe. Ṣùgbọ́n lẹ́hìn tí òun àti Pedro Costa di ọ̀rẹ́ nípasẹ̀ fíìmù tí wọ́n dì jọ siṣẹ́ pọ̀ lóri rẹ̀, Costa wòye pé ó yẹ kí àwọn ṣe fíìmù míràn lórúkọ rẹ̀.
Ní ọdún 2019, ó kópa nínu eré tí àkọ́lé rẹ̀ jẹ́ "Vitalina Varela", tí Costa sì jẹ́ olùdarí. Ipa rẹ̀ dá lóri fífẹ́ arákùnrin kan gẹ́gẹ́ bi ọkọ rẹ̀. Arákùnrin náà di ẹni tí wọ́n wá fún bi ogójì ọdún tí àwọn méjèjì síì kọ̀ láti fojúkojú títí arákùnrin náà fi jẹ́ Ọlórun nípè.
Eré náà dá lóri ìṣẹ̀lẹ̀ ayé Varela fúnrarẹ̀, gẹ́gẹ́ bí ó ti ṣe jẹ́ wípé lẹ́hìn ọjọ́ kẹẹ̀ta tí ọkọ rẹ̀ ṣaláìsí ni ó wa lọ sí ìlú Lisbon. Peter Bradshaw fi ẹyìn fún Varela fún iṣẹ́ takuntakun rẹ̀ nínu eré náà. Varela gba àmì-ẹ̀yẹ òṣèré tí ó dára jùlọ níbi ayẹyẹ "Locarno Film Festival", tí fíìmù náà sì gba ẹ̀bùn Golden Leopard fún fíìmù tí ó tayọ jùlọ.
Corine Onyango
Corine Onyango (tí wọ́n bí ní ọdún 1984/1985 ) jẹ́ òṣèrébìnrin àti atọ́kùn ètò orí rédíò ọmọ orílẹ̀-èdè Kẹ́nyà
Wọ́n bí Onyango ní orílẹ̀-èdè Kẹ́nyà. Bàbá rẹ̀ jẹ́ òṣìṣẹ́ ilé ìfowópamọ́ tí ó wà fún ìdàgbàsókè ilẹ̀ Áfríká, "African Development Bank". Ó ti lo àwọn ìgbà ayé rẹ̀ ní àwọn orílẹ̀-èdè bíi Kẹ́nyà, Ivory Coast, Tùnísíà, Ilẹ̀gẹ̀ẹ́sì, Sìmbábúè àti Amẹ́ríkà. Onyango gba oyè-ẹ̀kọ́ nínu ìmọ̀ ìbaraẹnisọ̀rọ̀ láti ilé-ẹ̀kọ́ gíga "Northwestern University" ní ọdún 2007. Lẹ́hìn ìparí ẹ̀kọ́ rẹ̀, ó padà sí Kẹ́nyà pẹ̀lú ìpinnu láti wá lo àkókò ìsimi rẹ̀ níbẹ̀, ṣùgbọ́n ó yí èrò rẹ̀ padà lẹ́yìnwá tó sì pinnu láti fi Kẹ́nyà ṣe ìbùgbé. Onyango gba iṣẹ́ atọ́kùn ètò rédíò ní ilé-iṣẹ́ "Homeboyz Radio". Ó di atọ́kùn fún ètò "The Jumpoff'. Onyango ṣàpèjúwe iṣẹ́ náà gẹ́gẹ́ bi ẹ̀kọ́ fún òun àti fún ilé-iṣẹ́ náà fúnrarẹ̀.
Ní ọdún 2008, Onyango ṣe àkọ́kọ́ ipa fíìmù rẹ̀ nínu eré Wanuri Kahiu kan tí àkọ́lé rẹ̀ jẹ́ "From a Whisper". Ó kópa gẹ́gẹ́ bi Tamani, ọmọbìnrin kan tí ìyá rẹ̀ ṣaláìsí ní àkókò ìṣẹ̀mílófó kan tí ó wáyé ní ìlú Nàìróbì ní ọdún 1998. Wọ́n yan Onyango fún àmì-ẹ̀ye amúgbálẹ́gbẹ̀ẹ́ òṣèré tí ó dára jùlọ níbi ayẹyẹ "Africa Movie Academy Awards." Ní ọdún 2010, Onyango tún kópa nínu eré tẹlifíṣọ̀nù tí ó wà fún àwọn ọmọdé tí àkọ́lé rẹ̀ jẹ́ "Tinga Tinga Tales".
Onyango ti bí ọmọkùnrin kan tí orúkọ rẹ̀ n ṣe King Kwe. Ọmọ náà ń sọ èdè Gẹ̀ẹ́sì àti Faransé.
Lily Banda
Lily Banda (tí wọ́n bí ní 16 Oṣù Kẹẹ̀jọ, Ọdún 1990) jẹ́ òṣèrébìnrin àti akọrin ọmọ orílẹ̀-èdè Màláwì.
Banda jẹ́ eni tí ó bẹ̀rẹ̀ sí ní ní ìfẹ́ sí orin kíkọ láti ìgbà tí ó wà lọ́mọ ọdún mẹ́rin. Nígbà tí yóó fi pé ọmọ ọdún mẹ̀fa, ó bẹ̀rẹ̀ sí ní kọrin níbi àwọn ayẹyẹ ní ilé-ìwé rẹ̀. Banda bẹ̀rẹ̀ iṣẹ́ ìṣe rẹ̀ ní ọdún 2010 gẹ́gẹ́ òṣìṣẹ́ rédíò àti tẹlifíṣọ̀nù. Ṣùgbọ́n ó bẹ̀rẹ̀ iṣẹ́ orin kíkọ rẹ̀ lábẹ lílo Alex gẹ́gẹ́ bi orúkọ ìdí-iṣẹ́ rè. Banda gbé àkọ́kọ́ àpapọ̀ àwọn orin rẹ̀ jáde ní Oṣù Kíní Ọdún 2014. Ní ọdún 2015, ó yí orúkọ ìdí-iṣẹ́ rẹ̀ padà sí Lily, èyítí n ṣe orúkọ àbísọ rẹ̀. Ó gba àmì-ẹ̀yẹ ti African Union kan ní ọdún 2015, ó sì tún rí yíyàn fún àwọn àmì-ẹ̀yẹ ti Afrima ní ọdún 2018.
Ní ọdún 2019, ó kọ orin àdákọ kan tí àkọ́lé rẹ̀ jẹ́ "Bad at Love". Wọ́n túmọ̀ orin náà sí èdè Swàhílì tó sì jẹ́ gbígbé jáde ní Oṣù Kíní Ọdún 2020. Banda ṣiṣẹ́ pọ̀ pẹ̀lú Alfred Ochieng àti Aliza Were láti túmọ̀ orin náà.
Ní ọdún 2019, Banda kópa nínu eré tí àkọ́lé rẹ̀ jẹ́ "The Boy Who Harnessed the Wind", èyítí ó dá lóri àkọsílẹ̀ William Kamkwamba. Ó tún kópa gẹ́gẹ́ bi Aicha Konate nínu abala ẹ̀kejì ti eré tẹlifíṣọ̀nù tí àkọ́lé rẹ̀ jẹ́ "Deep State" ní ọdún 2019. Ó kópa gẹ̀gẹ̀ bi atúmọ̀-èdè ọmọ orílẹ̀-èdè Málì kan tí àwọn kan gbìmọ̀ láti dáa lọ́nà àti láti ṣekú paá.
Banda maa n ri ara fun awọn ẹtọ awọn obinrin. O ngbe ni Lilongwe.
Warona Setshwaelo
Warona Masego Setshwaelo (tí wọ́n bí ní ọdún 1976/1977 ) jẹ́ òṣèrébìnrin àti olóòtú fíìmù ọmọ orílẹ̀-èdè Bòtswánà.
Wọ́n bí Setshwaelo ní ìlú Gaborone, orílẹ̀-èdè Botswana, ṣùgbọ́n ó lo àwọn ìgbà ayé rẹ̀ ní àwọn orílẹ̀-èdè bíi Ethiópíà, Swaziland, Gúúsù Áfríkà, àti Bòtswánà. Ìyá rẹ̀ jẹ́ onímọ̀-ìjìnlẹ̀ nípa ìhùwàsí àwọn ènìyàn, bàbá rẹ̀ síì jẹ́ olóṣèlú tí orúkọ rẹ̀ n ṣe Ephraim Setshwaelo. Setshwaelo lọ sí orílẹ̀-èdè Amẹ́ríkà láti kàwé ni ilé-ẹ̀kọ́ gíga Virginia Tech. Ó gba oyè-ẹ̀kọ́ nínu ìmọ̀ eré ìtàgé. Ó ṣiṣẹ́ atọ́kùn ètò rédíò àti olóòtù fíìmù. Setshwaelo jẹ́ ọ̀kan lára àwọn tí wọ́n kọ́kọ́ kópa nínu ètò Big Brother Africa ní ọdún 2003, ó síì jẹ́ ọ̀kan lára àwọn tí wọ́n fìdí rẹmi nígbẹ̀yìn níbi ètò náà.
Ní ọdún 2007, Setshwaelo kó lọ sí ìlú Montreal láti tẹ̀síwájú nínu iṣẹ́ òṣèré rẹ̀. Ó kópa nínu ọ̀pọ̀lọpọ̀ àwọn eré tó fi mọ́ "Nutmeg Princess" àti "New Canadian Kid". Ó ní ipa kékeré kan nínu fíìmù ti ọdún 2013 tí àkọ́lé rẹ̀ jẹ́ "White House Down". Ní ọdún 2015, Setshwaelo kópa nínu eré tí àkọ́lé rẹ̀ jẹ́ "The Waiting Room", èyí tí wọ́n ṣe ní ilé-ìṣeré Tarragon Theatre ní ìlú Toronto. Ní Oṣù Kẹẹ̀wá ọdún 2015, o ́kópa gẹ́gẹ́ bi Odette nínu eré "State of Denial". Setshwaelo tún kópa nínu "Quantico" ní ọdún 2016, àti ní ọdún 2018, nínu eré tí àkọ́lé rẹ̀ jẹ́ "On the Basis of Sex". Ní ọdún 2019, ó kópa gẹ́gẹ́ bi ìyá òṣìṣẹ́ agbófinró kan tí n ṣe Lila Hines nínu eré "Bang Bang".
Ó fẹ́ràn kí ó ma dáná óúnjẹ àti kí ó máa ka ìwé. O ́n gbé pẹ̀lú ọkọ rẹ̀ tí n ṣe Mike Payette, àti ọmọ rẹ̀ obìnrin tí orúkọ rẹ̀ n ṣe Khaya.
Joelle Kayembe
Joelle Kayembe Hagen (tí wọ́n bí ní 31 Oṣù Kaàrún, Ọdún 1983) jẹ́ afẹwàṣiṣẹ́ àti òṣèrébìnrin ọmọ orílẹ̀-èdè Kóngò.
Wọ́n bí Kayembe ní ìlú Lubumbashi, ní Orílẹ̀-èdè Olómìnira Òṣèlú ilẹ̀ Kóngò. Ó jẹ́ ọmọ ọlùṣòwò kan ní ilẹ̀ Kóngò tí orúkọ rẹ̀ n ṣe Kalonji Kayembe. Ní ọdún 1994, ó kó lọ sí Gúúsù Áfríkà.
Kayembe jẹ́ àkọ́kọ́ obìnrin adúláwọ̀ tí yóó hàn nínu ìwé ìròyìn Sports Illustrated . Ó tún hàn nínu ọ̀pọ̀lọpọ̀ àwọn ìwé ìròyìn míràn bíi "Cosmopolitan" àti "Elle," àti fún ti ìpolówó ọjà kan tí ó ṣe fún Sprite Zero. Kayembe tún maá ṣiṣẹ́ àwòrán àti ilé kíkùn. Kayembe kópa níbi àṣekágbá ìdíje "International Supermodel" ti ọdún 2005 tí ó wáyé ní orílẹ̀-èdè Ṣáínà.
Ní Ọjọ́ 27 Oṣù Kẹẹ̀sán Ọdún 2008, Kayembe ṣe ìgbeyàwó pẹ̀lú Bongani Mbindwane. Ṣùgbọ́n látàrí àwọn èdè-àìyedè kan tí ó ṣí yọ láàrin wọn, ilé-ẹjọ́ kan paá láṣẹ fún wọn láti pínyà ní Oṣù Kínní Ọdún 2011.
Kayembe kó ipa Zina nínu fíìmù Jérôme Salle kan ti ọdún 2013 tí àkọ́lé rẹ̀ jẹ́ "Zulu".
Ní ọdún 2015, Kayembe ṣiṣẹ́ pẹ̀lú Trace Foundation láti pèsè àwọn ohun-ìkẹ́kọ̀ọ́ fún àwọn ọ̀dọ́mọbìnrin méjì kan. Ní Oṣù kọkànlá Ọdún 2016, ó ṣe ìgbéyàwó ní ìlú Cape Town.
Amelia Umuhire
Amelia Umuhire (tí wọ́n bí ní ọdún 1991) jẹ́ olùdarí eré, agbéréjáde, àti ònkọ̀tàn ọmọ orílẹ̀-èdè Rùwándà àti Jẹ́mánì.
Umuhire ni ẹni tí wọ́n bí ní ìlú Kìgálì, orílẹ̀-èdè Rùwándà ní ọdún 1991. Ó ní àwọn ọmọìyá méji kan tí wọ́n ṣe Anna Dushime àti Amanda Mukasonga. Ìyá rẹ̀ tí n ṣe Esther Mujawayo jẹ́ ajìjàgbara àti oníwòsàn. Ní àkókò ìpa-ẹ̀yà-run tí ó wáyé ní orílẹ̀-èdè Rùwándà ní ọdún 1994, wọ́n ṣekú pa bàbá rẹ̀ àti àntí rẹ̀ tí wọ́n jẹ́ ẹ̀yà Tutsi. Wọ́n gbe Umuhire sá lọ sí orílẹ̀-èdè Jẹmánì níbi tí ó ti lọ àwọn ilé-ìwé alákọ̀ọ́bẹ̀rè rẹ̀ tí wọ́n sì fun ní ànfàní láti di ọmọ-oníìlú. Umuhire ka àwọn ìwé rẹ̀ ni ìlú Vienna àti ní ìlú Berlin.
Ní ọdún 2015, ó ṣe adarí eré fún ìgbà àkọ́kọ́ rẹ̀ pẹ̀lú dídarí eré "Polyglot" . Eré náà gba àmì-ẹ̀yẹ. Umuhire tún ti darí fíìmù oníṣókí kan tí àkọ́lé rẹ̀ jẹ́ "Mugabo" ní ọdún 2016. Wọ́n ṣètò fíìmù náà ní ìlú Kìgálì, ó síì dá lóri ẹnìkan tí ó ṣe àbẹ̀wò sí orílẹ̀-èdè Rùwándà fún ìgbà àkọ́kọ́ rẹ̀ láti ìgbà ìpa-ẹ̀yà-run ti ọdún 1994. Òun náà ló ṣe adarí fídíò kan tí wọ́n lò níbi ayẹyẹ àjọ̀dún ti "The Miseducation of Lauryn Hill".. Umuhire gba àmì-ẹ̀yẹ ti Villa Romana ní ọdún 2020.
Wọ́n ti ṣe ìfihàn àwọn iṣẹ́ rẹ̀ níbi ọ̀pọ̀lọpọ̀ àwọn àjọ̀dún fíìmù tó fi mọ́ "MOCA Los Angeles", "MCA Chicago", "Tribeca Film Festival", "Smithsonian African American Film Festival" àti "International Film Festival Rotterdam".
Susan Basemera
Susan Basemera jẹ́ akọrin àti òṣèrébìnrin ọmọ orílẹ̀-èdè Ùgándà.
Basemera bẹ̀rẹ̀ orin kíkọ lọ́mọ ọdún mẹ́jọ ní ìgbà tí ó fi wà nínu ẹgbé akorin ti ilé-ìwé rẹ̀. Àwọn ará orílẹ̀-èdè rẹ̀ mọ̀ọ́ sí "Zani Lady C". Ó di gbajúmọ̀ nígbà tí ó fi darapọ̀ mọ́ àwọn ẹgbẹ́ akọrin kan tí wọ́n pè ní Waka Waka àti pẹ̀lú ṣíṣe orin tí ó pe àkọ́lé rẹ̀ ní "Yimilila awo" ní ọdún 1995. Ní ọdún 2012, Basemera lọ sí Amẹ́ríkà láti tẹ̀síwájú nídi iṣẹ́ rẹ̀. Bótilẹ̀jẹ́pé ó ti gbájúmọ́ ṣíṣẹ eré ìtàgé, ó tún gbé orin kan tí àkọ́lé rẹ̀ jẹ́ "Goolo Goolo" jáde ní ọdún 2015.
Ní ọdún 2016, Basemera kópa nínu eré oníṣókí kan tí àkọ́lé rẹ̀ jẹ́ "Gubagudeko" ní àjọṣepọ̀ pẹ̀lú Mahershala Ali. Ní ọdún 2020, Basemera kópa nínu eré tẹlifíṣọ̀nù tí àkọ́lé rẹ̀ jẹ́ "Little America", eré tí ó dá lóri àwọn àtọ̀hún-rìnwá ilẹ̀ Amẹ́ríká. Ó rí ànfàní ipa náà lẹ́hìn tí ó kàn sí olùdarí eré náà tó sì ṣe dáada níbi àyẹ̀wò tí wọ́n ṣe fún fíìmù náà.
Gentille Assih
Gentille Menguizani Assih (tí wọ́n bí ní 2 Oṣù Kẹẹ̀rin, Ọdún 1979) jẹ́ olùdarí eré àti agbéréjáde ọmọ orílẹ̀-èdè Tógò.
Wọ́n bí Assih ní ìlú Kpalimé, orílẹ̀-èdè Tógò ní ọdún 1979. Ó fẹ́ràn ṣíṣe iṣẹ́ sinimá láti ìgbà kékeré rẹ̀. Ní ọdún 2001, ó kẹ́kọ̀ọ́ ìmọ̀-ẹ̀rọ kọ̀mpútà àti fọ́tòyíyà. Ní ọdún 2006, Assih tún kẹ́kọ̀ọ́ ìtàn-eré kíkọ ní orílẹ̀-èdè Sẹ̀nẹ̀gàl. Nígbà yìí kan náà ni ó gba oyè-ẹ̀kọ́ nínu ìmọ̀ ìbáraẹnisọ̀rọ̀ láti ilé-ẹ̀kọ́ gíga "African Institute of Commercial Studies" Ní ọdún 2009, Assih gba oyè-ẹ̀kọ́ nínu ìmọ̀ ìṣàkóso àwọn òṣìṣẹ́.
Assih ṣiṣẹ́ ní ilé-iṣẹ́ kan tó n rísí bíbáraẹnisọ̀rọ̀ fún ọdún méjì ṣáájú kí ó tó dá ilé-iṣẹ́ tirẹ̀ sílẹ̀ tí ó pe orúkọ rẹ̀ ní “World Films”. Ó bẹ̀rẹ̀ iṣẹ́ rẹ̀ gẹ́gẹ́ bi olùdarí eré ní ọdún 2004 pẹ̀lú ṣíṣe àwọn fíìmù oníṣókí kan tí àkọ́lé wọ́n jẹ́ "Le prix du velo" àti "La vendeuse contaminee". Ní ọdún 2008, ó ṣe adarí eré "Itchombi".
Ní ọdún tí ó tẹ̀le, Assih ṣe adarí àti agbéréjáde fún fíìmù tí àkọ́lé rẹ̀ jẹ́ "Bidenam, l’espoir d’un village" ní ìlú Johannesburg, pẹ̀lú ìrànlọ́wọ́ ẹgbẹ́ "Goethe Institute". Fíìmù náà dá lóri ayé Bidenam, ẹnití ó padà sí abúlé rẹ̀ lẹ́hìn ọdún mẹ́fà tí ó ti wà láárè, tó sì pinnu láti kọ́ àwọn ẹbí rẹ̀ bí wọ́n ti ń ṣe ètò ọ̀gbìn ní ìlànà ìbomirin. Àbúrò rẹ̀ obìnrin tí ó lọ kẹ́kọ̀ọ́ ní orílẹ̀-èdè Mòrókò ni ó mú àbá ìtàn eré náà wá. Ní ọdún 2012, Assih ṣe adarí eré ìrírí gígùn kan tí àkọ́lé rẹ̀ jẹ́ "Le Rite, la Folle et moi".
Jacqueline Wolper
Jacqueline Wolper Massawe (tí wọ́n bí ní 6 Oṣù Kejìlá, Ọdún 1987) jẹ́ òṣèrébìnrin ọmọ orílẹ̀-èdè Tànsáníà
Wolper lẹni tí wọ́n bí tó sì dàgbà ní ìlú Moshi, orílẹ̀-èdè Tànsáníà. Ó lọ sì Mawenzi Primary School fún ètò-ẹ̀kọ́ alákọ̀ọ́bẹ̀rẹ̀ rẹ̀ ṣáájú kì ó tó lọ sí àwọn ilé-ìwé bíi Magrath, Ekenywa àti Masai fún ètò-ẹ̀kọ́ girama rẹ̀. Ó wọ agbo iṣẹ́ fíìmù ti Tànsáníà ní ọdún 2007. Wolper ti kópa nínu ọ̀pọ̀lọpọ̀ àwọn fíìmù tí ó gbajúmọ̀ tó fi mọ́ "Tom Boy – Jike Dume", "Crazy Desire", "Mahaba Niue", "I am Not Your Brother", "Chaguo Langu", "Dereva Taxi", "Shoga Yangu", "Red Valentine" àti "Family Tears". Àwọn ará Kẹ́nyà fiyìn fún Wolper fún àwọn ipa rẹ̀ tí ó kó nínu eré "Red Valentine" àti "Family Tears," èyí tí ó mú kí ó di ọ̀kan lára àwọn òṣèrébìnrin tí ó gbajúmọ̀ jùlọ ní Tànsáníà. Yàtọ̀ sí iṣẹ́ eré ṣíṣe, Wolper jẹ́ olùdásílè ilé-ìtajà Houseofstylish_tz, ilé-ìtajà aṣọ kan tí ó wà ní ìlú Dar es Salaam. Ní ọdún 2018, wọ́n yan Wolper sí ara àwọn ìgbìmọ̀-adájọ́ níbi ìdíje Miss Tanzania, ṣùgbọ́n wọ́n padà yọ orúkọ rẹ̀ kúrò lẹ́hìn tí ó pẹ́ dé ibi àpèjọ kan.
Wolper bẹ̀rẹ̀ sí ní ṣe wọléwọ̀de pẹ̀lú akọrin kan tí wọ́n pè ní Harmonize ní Oṣù Kaàrún Ọdún 2016, ṣùgbọ́n àwọn méjèjì pínyà ní Oṣù Kejì, Ọdún 2017. Ó tún ní wọléwọ̀de pẹ̀lú Diamond Platnumz. Bótilèjẹ́pé ó ní ìfẹ́ sí àṣà ilẹ̀ Kẹ́nyà, Wolper sọ́ di mímọ̀ wípé òun kò lè ṣe wọléwọ̀de pẹ̀lú okùnrin ará Kẹ́nyà.
Ńi ọdún 2018, ó kéde pé òún ti di àtúnbí.
Aïcha Boro
Chloé Aïcha Boro Letterier (tí wọ́n bí ní 24 Oṣù Kaàrún Ọdún 1978) jẹ́ olùdarí eré àti ònkọ̀tàn ọmọ orílẹ̀-èdè Bùrkínà Fasò.
Boro dàgbà ní ìlú Ouagadougou nítòsí Balolé quarry. Ó kẹ́kọ̀ọ́ ìmọ̀ nípa àwọn àkọsílẹ̀ ti ìgbàlódé, ó sì lépa ṣíṣe iṣẹ́ agbéròyìn. Ó ti kọ àwọn àyọkà fún àwọn ilé-iṣẹ́ oníròyìn bíi "La Voix du Sahel" àti "Le Marabout", ó sì se àtẹ̀jáde àkọ́kọ́ ìwé-ìtàn rẹ̀ tí àkọ́lé rẹ̀ jẹ́ "Paroles orpheline" ní ọdún 2006. Ìwé náà gba àmì-ẹ̀ye Naji Naaman ní ìlú Lẹ́bánọ́n. Boro padà gbájúmọ́ ṣíṣe iṣẹ́ fíìmù, tó sì ṣe igbákejì adarí àti atọ́kùn ètò tẹlifíṣọ̀nù kan tí wọ́n pè ní Koodo, èyítí ó gba àmì-ẹ̀yẹ ti Galian ní ọdún 2006. Ó tún ṣe atọ́kùn ètò rédíò kan fún ìkànnì "Radio Gambidi". Ní ọdún 2010, Boro kó lọ sí orílẹ̀-èdè Fráǹsì.
Ní ọdún 2012, ó darí fíìmù fún ìgbà àkọ́kọ́ rẹ̀ pẹ̀lú dídarí fíìmù tí àkọ́lé rẹ̀ jẹ́ "Sur les traces de Salimata" . Boro tún sẹ àkọ́kọ́ fíìmù gígún oníìrírí-ayé tí àkọ́lé rẹ̀ jẹ́ "Farafin Ko" ní ọdún 2014. Ní ọdún 2017, ó ṣe adarí eré "France-Aurevoir, le nouveau commerce triangulaire" . Eré náà gba àmì-ẹ̀yẹ gẹ́gẹ́ bi fíìmù ìrírí-ayé tí ó tayọ jùlọ níbi ayẹyẹ Festival international de cinéma Vues d’Afrique, èyí tí ó wáyé ní ìlú Montreal. Ní ọdún 2018, Boro kọ ìwé-ìtàn kan tí àkọ́lé rẹ̀ jẹ́ "Notre Djihad intérieur", èyítí ó n sọ ìtàn nípa ẹnìkan tí ó padà sí abúlé rẹ̀ tí ó wà ní ilẹ́ Áfríkà láti orílẹ̀-èdè Fráǹsì. Boro ṣe adarí eré ìrírí-ayé tí àkọ́lé rẹ̀ jẹ́ "Le Loup d'or de Balolé" ní ọdún 2019. Eré náà dá lóri ìfipáyí ètò ìṣèjọba tí ó wáyé ní ọdún 2014 àti àwọn ipa tí ó là lára àwọn òṣìṣẹ́ Balolé Quarry. Eré náà gba àmì-ẹ̀yẹ ti eré ìrírí tí ó dára jùlọ níbi ayẹyẹ "Panafrican Film and Television Festival of Ouagadougou".
Bella Awa Gassama
Bella Awa Gassama jẹ́ òṣèrébìnrin ọmọ orílẹ̀-èdè Gámbíà.
Gassama ní ìbátan pẹ̀lú oníìdájọ́ bọ́ọ̀lù àfẹsẹ̀gbá tí n ṣe Bakary "Papa" Gassama. Ó parí ẹ̀kọ́ girama rẹ̀ ní ilé-ìwé Marina International School ní ọdún 2004. Ó kó àkọ́kọ́ ipa rẹ̀ nínu fíìmù tí àkọ́lé rẹ̀ jẹ́ "Arrou" ní ọdún 2004 yìí kan náà. Wọ́n wo fíìmù náà níbi ayẹyẹ Pan-African Film Festival kan tí ó wáyé ní ìlú Los Angeles, Gassama náà sì tún rí yíyàn fún àmì-ẹ̀yẹ amúgbálẹ́gbẹ̀ẹ́ òṣèré tí ó dára jùlọ níbi ayẹyẹ "2nd Africa Movie Academy Awards". Wọ́n tún yàán fún òṣèré ilẹ̀ Gámbíà tí ó dára jùlọ níbi ayẹyẹ Vinasha Film Festival. Ní ọdún 2008 bákan náà, Gassama tún kó àkọ́kọ́ ipa rẹ̀ nínu fíìmù ilẹ̀ Nàìjíríà tí àkọ́lé rẹ̀ jẹ́ "My Gambian Holiday" pẹ̀lú àjọṣepọ̀ Desmond Elliot àti Oge Okoye. Ó tún kó ipa amúgbálẹ́gbẹ̀ẹ́ nínu fíìmù "Mirror Boy" ti ọdún 2011, ní àjọṣepọ̀ pẹ̀lú Fatima Jabbe àti Genevieve Nnaji. Ní ọdún 2012, Gassama parí ìkẹ́kọ̀ọ́ láti ilé-ẹ̀kọ́ gígaTask Crown College.
Gassama kópa nínu eré Sidy Diallo kan ti ọdún 2014 tí àkọ́lé rẹ̀ jẹ́ "The Soul". Wọ́n yàán fún àmì-ẹ̀yẹ amúgbálẹ́gbẹ̀ẹ́ òṣèré tí ó dára jùlọ níbi ayẹyẹ Zulu African Film Academy Awards. Ó kópa nínu eré tẹlifíṣọ̀nù ti ọdún 2019 kan tí àkọ́lé rẹ̀ jẹ́ "Nakala." Ní Oṣù kọkànlá Ọdún 2019, Gassama ṣe ìgbéyàwó pẹ̀lú Pa Lie Low.
Theresa Traore Dahlberg
Theresa Traore Dahlberg (tí wọ́n bí ní 1 Oṣù Kọkànlá Ọdún 1983) jẹ́ olùdarí eré àti ònkọ̀tàn ọmọ orílẹ̀-èdè Swídìn àti Bùrkínà Fasọ̀
Dahlberg jẹ́ ọmọ sí akọrin ilẹ̀ Bùrkínà Fasọ̀ kan tí orúkọ rẹ̀ jẹ́ Richard Seydou Traore. Ó dàgbà ní Bùrkínà Fasọ̀ àti ní ìlú Öland tí ó wà ní orílẹ̀-èdè Swídìn. Àwọn òbí rẹ̀ ṣiṣẹ́ fún Àjọ Àgbáyé fún ètò ìdàgbàsóké ní orílẹ̀-èdè Bùrkínà Fasọ̀. Lẹ́hìn tí Dahlberg parí ilé-ìwé girama rẹ̀, ó kó lọ sí ìlú New York ní Orílẹ̀-èdè Ìṣọ̀kan Amẹ́ríkà, níbi tí ó ti ṣe ọ̀pọ̀lọpọ̀ àwọn iṣẹ́ tó fi mọ́ èyí tí ó ṣe nínu ọgbà ìṣeré kan. Ní ọdún 2007, ó forúkọsílẹ̀ ní ilé-ìwé "The New School" tí ó wà ní ìlú New York. Dahlberg gba oyè-ẹ̀kọ́ láti ilé-ẹ̀kọ́ gíga "Stockholm Academy of Dramatic Arts", bẹ́ẹ̀ ló sí tún gba oyè gíga nínu ìmọ̀ Fine Arts láti ilé-ẹ̀kọ́ gíga Royal Academy of Arts.
Dahlberg darí àkọ́kọ́ fíìmù oníṣókí rẹ̀ ní ọdún 2006. Ó tún ṣe àgbéjáde eré ọgbọ̀n-ìṣẹ́jú kan tí àkọ́lé rẹ̀ jẹ́ "On Hold" ní ọdún 2009. Lẹ́hìn náà, Dahlberg ṣiṣẹ́ fún àwọn ètò tẹlifíṣọ̀nù ti Swídìn, ó sì darí ọ̀pọ̀lọpọ̀ àwọn eré. Ní ọdún 2011, ó ṣe adarí eré ìrírí oníṣókí kan tí àkọ́lé rẹ̀ jẹ́ "Taxi Sisters," èyí tí ó dá lóri àwọn obìnrin awakọ̀ kabúkabú ní orílẹ̀-èdè Sẹ́nẹ́gàl. Ní ọdún 2017, Dahlberg darí eré gígùn tí àkọ́lé rẹ̀ jẹ́ "Ouaga Girls". Fíìmù náà dá lóri àwọn ọ̀dọ́mọbìnrin ilẹ̀ Bùrkínà Fasọ̀ tí wọ́n ti yàn láti máa ṣiṣẹ́ atọ́kọ̀ṣe. Eré náà ṣàfihàn ìgbésí ayé wọn ní ìgbà tí wọ́n wà ní ilé-ìwé àti lẹ́hìn tí wọ́n jáde ilé-ìwé, ó sì ṣàlàyé àwọn ìdí tó mú kí wọ́n yàn láti máa ṣe irú iṣẹ́ bẹ́ẹ̀ - àwọn kan nínu wọ́n ti pàdánù àwọn òbí wọn, bẹ́ẹ̀ làwọn míràn síì ti lọ ní oyún ẹlẹ́yà nígbà tí wọ́n n dàgbá bọ̀. "Ouaga Girls" gba àmì-ẹ̀yẹ ti CREDIF níbi ayẹyẹ Carthage Film Days. Dahlberg darí eré tí àkọ́lé rẹ̀ jẹ́ "The Ambassador's Wife" ní ọdún 2018. Fíìmù náà gba àmì-ẹ̀yẹ "Tempo Documentary Short Award", tí Dahlberg náà fúnrarẹ̀ síì gba àmì-ẹ̀yẹ ti "Beckers Art Award" ní ọdún 2019.
Yàtọ̀ sí ṣíṣe iṣẹ́ fíìmù, Dahlberg tún maá n ṣiṣẹ́ agbẹ́gilére. Ó kópa pẹ̀lú ilé-àwòrán "Tensta Konsthall Art Gallery" tí ó wà ní ìlú Stockholm nínu àwọn iṣẹ́ àkànṣe kan tí wọ́n pè ní Solidarity Projects.
Marina Niava
Marina Niava (tí wọ́n bí ní ọdún 1985) jẹ́ olùdarí eré, agbéréjáde àti ònkọ̀tàn ọmọ orílẹ̀-èdè Côte d'Ivoire.
Niava ni àbígbẹ̀yìn àwọn òbí rẹ̀ tí wọ́n ṣe Pierre àti Cécile Niava. Olùkọ́ akọ́nilédè ni àwọn òbí rẹ̀ méjéèjì. Ó gba oyè-ẹ̀kọ́ láti ilé-ẹ̀kọ́ gíga Lycée Sainte Marie d'Abidjan, tó sì tún gba àmì-ẹ̀yẹ Series A Excellence Award fún píparí ẹ̀kọ́ rẹ̀ lọ́nà tó peregedé. Lẹ́hìn tí ó gba oyè-ẹ̀kọ́ nínu ìmọ̀ ìgbéróyìn láti ilé-ẹ̀kọ́ gíga Institut des Sciences et Techniques de la Communication, Niava gbégbá orókè níbi ìdíje kan tí ilé-iṣẹ́ Radio JAM ṣe ní ìlú Abidjan. Ó ṣiṣẹ́ agbéròyìn fún ilé-iṣẹ́ Africa 24. Niava bẹ̀rẹ̀ sí ní ní ìfẹ́ sí iṣẹ́ sinimá nígbà kan tí ó fi ṣiṣẹ́ lóri ìpolówó ọjà kan.
Láti ọdún 2009 sí 2010, Niava ṣiṣẹ́ gẹ́gẹ́bi ònkọ̀tàn fún abala àkọ́kọ́ ti eré tẹlifíṣọ̀nù alátìgbà-dègbà tí àkọ́lé rẹ̀ jẹ́ "Teenager", èyítí ó gba àmì-ẹ̀yẹ gẹ́gẹ́ bi eré alátìgbà-dègbà tí ó dára jùlọ ní ilẹ̀ Áfríkà níbi ayẹyẹVues d'Afrique Festival tí ó wáyé ní ìlú Montreal. Ó kó lọ sí ìlú Oslo, ní orílẹ̀-èdè Nórwèy ní ọdún 2010 tó sì di ọ̀gá ní ẹ̀ka ìbaraẹnisọ̀rọ̀ ti ilé-iṣẹ́ African Cultural Center. Niava ṣe aláàmójútó àjọ̀dún Kino Afrika Film Festivals ti ọdún 2010 àti 2011 ní ìlú Oslo. Ó gba àmì-ẹ̀yẹ níbi ètò BENIANH International Foundation's Excellent Scholarship Program ní ọdún 2012.
Ní Oṣù Kẹẹ̀wá ọdún 2012, ó ṣe adarí fíìmù ìrírí fún ìgbà àkọ́kọ́ rẹ̀. Àkọ́lé fíìmù náà ni "Noirs au soleil levant", èyí tí ó dá lóri ìgbésí ayé àwọn ọmọ akẹ́kọ̀ọ́ ilẹ̀ Áfríkà ní ìlú Tsukuba, orílẹ̀-èdè Japan. Àkọ́kọ́ fíìmù àròṣe rẹ̀ tí àkọ́lé rẹ̀ jẹ́ "21" jáde ní Oṣù kejìlá ọdún 2013. Ààjọ kan tí wọ́n pè ní Organisation internationale de la Francophonie ló ṣe onígbọ̀wọ́ fíìmù náà. Niava tún ṣe adarí eré táa pe àkọ́lé rẹ̀ ní "Worse" ní ọdún 2014. Ó tún ṣiṣẹ́ lóri fíìmù ọdún 2015 kan tí àkọ́lé rẹ̀ jẹ́ "Advantageous".
Niava gba oye gíga nínu ìmọ̀ nípa Fíìmù àti Tẹlifíṣọ̀nù láti ilé-ẹ̀kọ́ gíga "Academy of Art University". Ní ọdún 2017, Niava kọ àkọ́kọ́ ìwé-ìtàn rẹ̀ tí ó pe àkọ́lé rẹ̀ ní, "American Dreamer". Ìwé náà jẹ́ ọ̀kan lára àwọn ìwé tí ó wà níbi àṣekágbá ti ìdíje "10th Prix Ivoire pour la Littérature Africaine d'Expression Francophone".
Dyana Gaye
Dyana Gaye (tí wọ́n bí ní ọdún 1975) jẹ́ olùdarí eré ọmọ orílẹ̀-èdè Fráǹsì àti Sẹ́nẹ́gàl
Wọ́n bí Gaye ní ìlú Paris, orílẹ̀-èdè Fráǹsì ní ọdún 1975. Ó jẹ́ ọmọ àwọn òbí tí wọ́n ti orílẹ̀-èdè ṣẹ́nẹ́gàl wá sí Fráǹsì. Gaye kẹ́kọ̀ọ́ ìmọ̀ fíìmù ní ilé-ẹ̀kọ́ gíga "University of Paris 8 Vincennes-Saint-Denis." Ó gba ẹ̀bùn ìrànlọ́wọ́ kan láti ọwọ́ "Louis Lumière - Villa Médicis" ní ọdún 1999 fún ìtàn-eré rẹ̀ tí ó kọ táa pe àkọ́lé rẹ̀ ní "Une femme pour Souleymane". Gaye náà ló ṣe adarí nígbà tí wọ́n fi n ṣiṣẹ́ láti gbé eré náà jáde ní ọdún 2000, eré náà síì gba àmì-ẹ̀yẹ níbi ayẹyẹ Dakar Film Festival. Ní ọdún 2004, ó kópa níbi àṣekágbá ti ètò "Rolex Mentor and Protégé Arts Initiative". Gaye darí fíìmù oníṣókí kan tí àkọ́lé rẹ̀ jẹ́ "J'ai deux amours" ní ìlànà pẹ̀lú iṣẹ́ àkànṣe kan tí wọ́n pẹ̀ ní "Paris la métisse" ní ọdún 2005. Ní ọdún tí ó tẹ̀le, ó ṣe adarí fún ti eré "Ousmane", èyítí wọ́n ṣe ní àṣeyege. Wọ́n yaan eré náà fún àmì-ẹ̀yẹ eré oníṣókí tí ó dára jùlọ níbi ayẹyẹ César Awards. Ní ọdún 2009, Gaye tún ṣe olùgbéréjáde àti olùdarí eré aláwàdà kan tí a pe àkọ́lé rẹ̀ ní "Saint Louis Blues". Wọ́n tún yaan eré ọ̀ún náà fún àmì-ẹ̀yẹ eré oníṣókí tí ó dára jùlọ níbi ayẹyẹ César Awards bákan náà. Ààjọ kan tí wọ́n pè ní Focus Features Africa ni ó ṣe onígbọ̀wọ́ ètó náà.
Ó gba àmì-ẹ̀yẹ ti Gan Foundation Creation Prize ní ọdún 2012. Gaye darí fíìmù "Under the Starry Sky" ní ọdún 2013, tó sì di àkọ́kọ́ fíìmù gígùn tí wọ́n gbéṣe ní ìlú Dakar, Turin, àti New York. Fíìmù náà jẹ́ wíwò níbi ayẹyẹ Toronto International Film Festival, ó sì tún gba àwọn àmì-ẹ̀yẹ méjì kan níbi ayẹyẹ Premiers Plans Angers Festival. Gaye ṣàpèjúwe fíìmù náà gẹ́gẹ́bi ìtẹ̀síwájú àwọn fíìmù oníṣókí tí òún ti ṣe tẹ́lẹ̀.
Gaye jẹ́ ọmọ ẹgbẹ́ Collectif 50/50, ẹgbẹ́ kan tí ó fẹ́ láti ri dájú wípé ìdọ́gba wà láàrin àwọn ọkùnrin àti obìnrin ní agbo òṣèré fíìmù.
Mereb Estifanos
Mereb Estifanos (tí wọ́n bí ní ọdún 1983) jẹ́ òṣèrébìnrin ọmọ orílẹ̀-èdè Ẹritrẹ́à.
Wọ́n bí Estifanos ní ọdún 1983 ní ìlú Arareb. Ó jẹ́ ọmọ Estifanos Derar àti Negesti Wolde-Mariam. Estifanos ní ètò-ẹ̀kọ́ girama rẹ̀ ní ìlú Asmara. Ó ṣe àpèjúwe ararẹ̀ pé òún gbájúmọ́ ẹ̀kọ́ òun tí òún sì maá n tara láti peregedé nínu ẹ̀kọ́ òun. Estifanos maá n gbá bọ́ọ̀lù àfọwọ́gbá "Volleyball" ní ìgbà tí ó wà ní ilé-ìwé, ṣùgbọ́n ó dáwọ́ rẹ̀ dúró láti gbájúmọ́ iṣẹ́ òṣèré rẹ̀.
Bótilẹ̀jẹ́pé Estifanos kọ́kọ́ fẹ́ láti di akọrin tàbí oníjọ́, ní ọdún 2002 ni Fessehaye Lemlem, ẹni tí ó kọ ìtàn eré "Fermeley", fi lọọ Estifanos láti wá kópa nínu fíìmù rẹ̀. Nígbà náà, Estifanos síì wà ní ilé-ìwé girama kò sì tíì kó ipa eré kankan rí. Èyí mú kí ó máa ṣeyèméjì ṣáájú kí ó tó padà wá faramọ́ láti kópa nínu eré náà. Ó kópa gẹ́gẹ́ bi ọmọ akẹ́kọ̀ọ́ ní ilé-ẹ̀kọ́ gíga kan tí ó yó ìfẹ́ akẹ́kọ̀ọ́ ẹgbẹ́ rẹ̀ ṣùgbọ́n tí eré ìfẹ́ àwọn méjéèjì padà já sí ìkorò nígbẹ̀yìn. Lẹ́hìn ipa rẹ̀ nínu fíìmù náà, Estifanos pinnu láti dáwọ́ ẹ̀kọ́ rẹ̀ dúró náá láti lè gbájúmọ́ iṣẹ́ òṣèré, bótilẹ̀jẹ́pé ó ṣe ìpinnu láti padà sí ìdí ẹ̀kọ́ rẹ̀ bí kò bá rí ìtẹ́lọ́rùn nídi iṣẹ́ òṣèré náà.
Estifanos lọ fún ìdánilẹ́kọ̀ọ́ nípa eré ṣíṣe fún oṣù mẹ́ta ní ilé-ẹ̀kọ́ "Department of Cultural Affairs". Estifanos kó ipa ti Feruz nínu eré tẹlifíṣọ̀nù alátìgbà-dégbà tí àkọ́lé rẹ̀ jẹ́ "Hareg" gẹ́gẹ́ bi ọmọbìnrin kan tó ní àwọn olólùfẹ́ méjì. Ó ti kópa nínu ọ̀pọ̀lọpọ̀ àwọn fíìmù míràn tó lórúkọ tó fi mọ́ "Werasi Kidan", "Gezie", "Mezgeb", "Shalom", "Azmarino", "Ketali Sehbet", ati "Fekri Tsa'iru".
Majdouline Idrissi
Majdouline Idrissi (tí wọ́n bí ní 10 Oṣù Kẹẹ̀ta, Ọdún 1977) jẹ́ òṣèrébìnrin àti apanilẹ́ẹ̀rín ọmọ orílẹ̀-èdè Mòrókò.
Wọ́n bí Idrissi ní ìlú Rabat ní ọdún 1977. Idrissi fẹ́ràn láti máa jíjó "ballet", èyí tí ó mú kí ó forúkọsílẹ̀ fún ìkẹ́kọ̀ọ́ nípa ijó ballet náà ní àkókò ìgbà tí ó wà lọ́mọ ọdún mẹ́rin. Nígbà tí ó pé ọmọ ọdún mẹ́rìndínlógún, ó lọ sí ìlú Montreal láti kẹ́kọ̀ọ́ nípa ìṣàkóso òwò. Ó bẹ̀rè sí ní ìfẹ́ sí ṣíṣe eré sinimá lẹ́hìn tí ó tẹ̀lé ọ̀rẹ́ rẹ̀ kan lọ sí ibi ìdíjẹ eré ìtàgé kan. Ní ọdún 2003, ó kó àkọ́kọ́ ipa fíìmù rẹ̀ nínu eré "El Bandia". Ó kópa gẹ́gẹ́ bi Habiba nínu fíìmù ti ọdún 2006 kan tí àkọ́lé rẹ̀ jẹ́ "La Symphonie marocaine" tí olùdarí eré náà síì jẹ́ Kamal Kamal. Idrissi kó ipa Jamila nínu fíìmù ti ọdún 2009 kan tí Souad Hamidou ṣe tí àkọ́lé rẹ̀ jẹ́ "Camille and Jamila". Ó kó ipa Rihanna, gẹ́gẹ́ bi ọmọbìnrin aláìsàn kan nínu eré "Pégase" ní ọdún 2010, èyítí ó ṣokùn fa gbígba àkọ́kọ́ àmì-ẹ̀yẹ rẹ̀. Ní ọdún 2016, Idrissi tún kó ipa Myriam, nínu eré "Divines," eré tí Houda Benyamina darí. Eré náà gba àmì-ẹ̀yẹ ti Caméra d'Or níbi ayẹyẹ Cannes Film Festival.
Ní Oṣù Kọkànlá, Ọdún 2019, Idrissi ṣe ìgbéyàwó pẹ̀lú òṣèrékùnrin Aziz Hattab . Àwọn méjéèjì ti dìjọ ṣiṣẹ́ papọ̀ rìí ní ọ̀pọ̀lọpọ̀ ìgbà nínu àwọn eré tẹlifíṣọ̀nù àti sinimá àgbéléwò tó fi mọ́ "La Symphonie marocaine" àti "Daba tazyan", níbi tí wọ́n ti kópa gẹ́gẹ́ bi tọkọtaya.
Sonna Seck
Sonna Seck (tí àbísọ rẹ̀ jẹ́ Maimouna Seck tí wọ́n bí ní ọdún 1985) jẹ́ òṣèrébìnrin, akọrin àti apanilẹ́rìn-ín ọmọ orílẹ̀-èdè Guinea.
Wọ́n bí Seck ní ìlú Mamou ní ọdún 1985. Láti ìgbà kékeré rẹ̀ ni ó ti bẹ̀rẹ̀ sí ní kọ àwọn orin àṣà níbi àwọn ayẹyẹ ìgbéyàwó àti ìrìbọmi. Seck lọ sí ilé-ìwé Lycee Yimbaya fún ètò-ẹ̀kọ́ girama rẹ̀. Ní ọdún 2007, ó lọ́wọ́sí dídásílẹ̀ ẹgbẹ́ òṣèré kan tí wọ́n pè ní Djouri Djaama Acting Troupe, ó síì kó àkọ́kọ́ ipa fíìmù rẹ̀ nínu fíìmù tí àkọ́lé rẹ̀ jẹ́ "Yo-Allah Feounou In". èyí tí ó yọrí sí rere. Seck kópa nínu ọ̀pọ̀lọpọ̀ àwọn fíìmù nípasẹ̀ ẹgbẹ́ Djouri Djaama. Lára wọn ni "Guigol Naferai Djoki", "Mouyide Allah", àti "Ahh Deboot" . Àṣeyege àwọn fíìmù wọ̀nyí fún ẹgbẹ́ náà ní ànfàní láti ṣe àwọn iṣẹ́ míràn káàkiri orílẹ̀-èdè.
Ó kópa gẹ́gẹ́ bi akọrin nínu eré rẹ̀ kan tí ó ṣe tí àkọ́lé rẹ̀ jẹ́ "Gourdan-Païkoun". Níbẹ̀ ló ti kọ orin kan tí àkọ́lé rè jẹ́ "Saya".
Seck tún ti kọ àwọn orin bíi "Bounguai", "Sodanelan", àti "Inmefidjin". Ó ṣe àgbéjáde orin rẹ̀ tí ó gbajúmọ̀ jùlọ tí àkọ́lé rẹ̀ jẹ́ "Tourou Tourou" ní ọdún 2015, tí orin náà síì tàn káàkiri orílẹ̀-èdè Guinea àti àwọn agbègbè rẹ̀. Ààrẹ orílẹ̀-èdè náà, Alpha Condé, mẹ́nuba orin náà nígbà tí ó n sọ̀rọ̀ níbi ayẹyẹ ọjọ́ ìyẹ́sí àwọn obìnrin ti ọdún 2018. Ní ọdún 2020, Seck bẹ̀rẹ̀ iṣẹ́ àdáṣe rẹ̀ lábẹ ilé-iṣẹ́ orin Soudou Daardja Prod . Àkọ́kọ́ orin àdákọ rẹ̀ tí àkọ́lé rẹ̀ n ṣe "Midho Yidhouma" jẹ́ orin ìfẹ́ tí ó kọ fún ọkọ rẹ̀ tí n gbé ní Amẹ́ríkà.
Milka Irene
Milka Irene Soobya jẹ́ òṣèré àti òṣèlú ní orílẹ̀ èdè Uganda tí ó gbajúmọ̀ fún ipa Monica tí ó kó nínú eré Deception àti ipa Fifi Aripa nínú eré Power of Legacy. Ó díje fún ipò ọmọ ẹgbẹ́ ìgbìmọ̀ aṣojú fún àwọn obìnrin fún Ìlú Jinja.
Eré àkọ́kọ́ tí Soobya má ṣe ní eré Makutano Junction. Ó di gbajúmọ̀ gẹ́gẹ́ bí eléré nígbà tí ó ṣe Monica nínú eré Deception tí ó ṣe láti inú ọdún 2013 títí di 2016. Ó ti kópa nínú àwọn eré bíi "The Rungu Girls", "Honeymoon is Exaggerated", "Christmas in Kampala" and "Taxi 24" èyí tí Akpor Otebele ṣe adarí fún. Ní ọdún 2018, ó kópa nínú eré Power of Legacy gẹ́gẹ́ bí Fifi Aripa.  Ní ọdún 2020, ó díje fún ipò aṣojú àwọn obìnrin amọ̀fin ní ìlú Jinja.
Wọ́n bí Soobya sí ìlú Jinja. Bàbá rẹ̀ ní Lt. Colonel Samuel Kafude, orúkọ ìyá rẹ sí jẹ́ Capt. Namutebi Agnes Mbuga. Ó lọ sí ilé ẹ̀kọ́ Mbodo High School àti Mariam High School kí ó tó tẹ̀ síwájú sí ilé ẹ̀kọ́ gíga tí Kyambogo University níbi tí ó tí gboyè nínú ìmò Procurement and Logistics Management.
Eleanor Nabwiso
Eleanor Vaal Nansibo Nabwiso jẹ́ òṣèré àti adarí eré lórílẹ̀-èdè Uganda. Ó gbajúmọ̀ fún ipa tí ó kó nínú eré The Hotel, Rain, Beneath the Lies- The Series àti Bed of Thorns gẹ́gẹ́ bí oludarí àwọn eré náà. Ó dá ilé iṣẹ́ tó má ń gbé eré jáde kalẹ̀ pẹ̀lú ọkọ rẹ̀, ó sì pèé ní Nabwiso Films.
Wọ́n bí Nabwiso sí ilé ìwòsàn ti Sir Albert Cook Mengo Hospital. Bàbá rẹ̀ ni Rev. Dr. Kẹfa Sempangi, orúkọ ìyá rẹ sí jẹ́ Jane Frances Nakamya. Òun ni ọmọ kẹta nínú àwọn ọmọ márùn-ún tí àwọn òbí rẹ bí. Bàbá rẹ̀ ni olùdásílẹ̀ ilé ìjọsìn ti Presbyterian Church ní orílẹ̀ èdè Uganda. Ó lọ sí ilé ẹ̀kọ́ Namagunga Girls' Primary School àti Seeta High School kí ó tó tẹ̀ síwájú sí ilé ẹ̀kọ́ gíga tí Sikkim Manipal University níbi tí ó tí gboyè nínú ìmò Science.
Nabwiso bẹ̀rẹ̀ eré ṣíṣe nígbà tí ó ṣì wà ní ọmọdé. Ó kópa nínú eré K-Files nígbà tí ó sì wà ní ilé ìwé. Ó kópa nínú eré The Hostel èyí tí ó ṣọ̀rọ̀ nípa ìgbésí ayé àwọn ọmọ ilẹ̀ ìwé yunifásítì. Ó kópa nínú eré Kyaddala tí Emmanuel Ikubese ṣe adarí rẹ̀. Lára àwọn eré tí ó tí ṣe ni Reach a Hand, #Family, Beneath The Lies, Watch Over Me àti Bed of Thorns.  Ní ọdún 2018, ó gbà àmì ẹ̀yẹ gẹ́gẹ́ bí òṣèré tó dára jù lọ níbi ayẹyẹ Uganda Film Festival Awards. Wọ́n yàán fún àmì ẹ̀yẹ Best Feature Award láti ọ̀dọ̀ London Arthouse Film Festival Award àti Africa Focus Award fún ipa tí ó kó nínú eré Bed of Thorns.
Ó jẹ́ ìyàwó fún Matthew Nabwiso tí ó jẹ́ òṣèré àti olórin, wọ́n sì ti bí ọmọ mẹ́rin.
Leila Nakabira
Leila Nakabira (bíi ni ọdún 1993) jẹ́ òṣèré àti ajìjàgbara fún àwọn obìnrin ní orílẹ̀ èdè Uganda. Òun ni olùdarí Lepa Africa Films. Òun ni olùdásílẹ̀ Nakabira for Charity Foundation.
Nakabira gboyè nínú Quantitative Economics láti ilé ẹ̀kọ́ gíga tí Makere University.
Wọ́n yàán Nakabira fún àmì ẹ̀yẹ mẹ́ta: "Best Golden Actress (Drama)", "Golden Most Promising Actor" and "Golden Discovery Actor" níbi ayẹyẹ Golden Movie Award Africa tí wọ́n ṣe ní ọdún 2018. Ní ọdún náà, wọ́n tún yàán fún àmì ẹ̀yẹ òṣèré bìnrin to dára jù lọ láti Zulu Africa Film Academy Award fún ipa tí ó kó nínú The Forbidden. Ó gbà àmì ẹ̀yẹ òṣèré bìnrin to dára jù lọ láti ọ̀dọ̀ UDADA Women's Film Award ní ọjọ́ ogún, oṣù kẹwàá ọdún 2018. Ní ọdún 2019, wọ́n yàán fún àmì ẹ̀yẹ òṣèré bìnrin to dára jù lọ láti ọ̀dọ̀ The African Film Festival (TAFF) Awards àti Lake International Film Festival (LIPFF).
Stellah Nantumbwe
Stella Nantumbwe jẹ́ òṣèré àti omidan Uganda ní ọdún 2013. Òun ni aṣojú Uganda ní Big Brother Africa ní ọdún 2014.
Wọ́n bí Stella sí ìdílé Angela Nakiyonga àti Rogers Nsereko ní ọdún 1991 ní orílẹ̀ èdè Uganda. Òun ni àbíkẹ́yìn nínú àwọn ọmọ méjìlá tí àwọn òbí rẹ bí. Ó lọ sí ilé ẹ̀kọ́ Buganda Road Primary School àti Kabojja International Secondary School kí ó tó tẹ̀ síwájú sí ilé ẹ̀kọ́ gíga tí University of Greenwich níbi tí ó tí gboyè nínú ìmò Business Computing ní ọdún 2012.
Ní ọdún 2013, nígbà tí ó wà ní ọmọ ọdún méjìlélógún, ó lọ fún ìdíje omidan Uganda, ó sì gbé igbá orókè nínú ìdíje náà. Ní ọjọ́ kẹtàlá oṣù keje ọdún 2014, ó gboyè omidan tó gbajúmọ̀ jù lórílẹ̀-èdè Uganda. Ní oṣù kẹsàn-án, ọdún 2013, ó ṣe aṣojú fún Uganda níbi ìdíje omidan àgbáyé. Ó kópa níbi ìdíje Big Brother Africa ní ọdún 2014 gẹ́gẹ́ bí aṣojú fún Uganda.  Ellah ti kópa nínú eré fíìmù, ó sì ti ṣe atọ́kun ètò lórí tẹlẹfíṣọ̀nù. Ó ko ipa Isabella Arroyo nínú eré El Cuerpo del Deseo ní ọdún 2016. Ní ọdún 2017, ó kópa nínú eré Bella. Ní ọdún 2018, ó ṣe atọ́kun ètò Scoop on Scoop lóri Urban TV. Ó jẹ́ ìkan lára àwọn adájọ́ fún ìdíje omidan Uganda ní ọdún 2018. Òun ni igbá kejì Ààrẹ fún Africa Music Industry Awards.